På en pressekonferanse onsdag fortalte fotballpresident Terje Svendsen at NFF har vedtatt å forskyve det norske overgangsvinduet med én dag for å hjelpe Rosenborg.

På en pressekonferanse onsdag bekrefter fotballpresident Terje Svendsen at Norges fotballforbund har besluttet å utvide det norske overgangsvinduet for å gi Rosenborg en hjelpende hånd i Europa.

– Overgangsvinduet er flyttet med én dag. Tidligere har det blitt sagt at det åpner fredag 21. juli, men det er flyttet slik at det åpner torsdag 20. juli, sa han på onsdagens pressekonferanse.

Svendsen bekreftet at dette har blitt gjort for å gi Rosenborg best mulig sjanse i Europa.

– Dette er for å ivareta hensynet til den klubben som er kvalifisert til Mesterliga-kvalifiseringen. Det er jo Rosenborg det gjelder i år.

Fristen for å registrere spillere til Mesterliga-kvalifiseringen går ut ved midnatt den 20. juli.

Terje Svendsen er tidligere styreleder i Rosenborg.

– Hvis de vil forsterke med nye spillere, har de nå mulighet til å sørge for at disse er spilleberettiget i Mesterligaen, sa Svendsen.

– Dette er en tilpasning som er innenfor våre vedtatte prinsipper og strategi for Norsk Toppfotball. Nemlig å påse at man gir de klubbene som skal i spille i Europa, best mulige rammebetingelser, forklarte Svendsen videre.

Svakere enn Gibraltar

Det er knyttet stor spenning til Rosenborgs Mesterliga-deltagelse etter lagets sviktende form den siste tiden.

Det første hinderet på veien til å kvalifisere seg til Mesterligaen blir Dundalk FC fra Irland. Trønderne kommer inn som seedet lag i den andre runden.

Tidligere i år kunne TV 2 melde at norske klubber hadde svakere Europacup-innsats å vise til enn Gibraltar.

Da mente toppfotballsjef Nils Johan Semb at de store utskiftningene i norske klubbers spillerstaller måtte ta noe av skylden for prestasjonene i europacupene.

Nå har altså NFF tilpasset nettopp overgangsvinduet for å påse at Rosenborg skal kvalifisere seg til Mesterligaen.